18 Februarie - Moenie toe oë deur die lewe gaan nie. - Jan van der Watt - www.bybelkennis.co.za
by Mitch Kalp · Published 18/02/2017 · Updated 27/01/2017
Mark 7:24-8:21 (fokus 8:13-21)
‘Wees baie versigtig…’ (8:15)
Skeidsregters soek mos net die hele tyd fout. As dit goed gaan, hoor jy niks van hulle nie, maar laat daar net iets verkeerd loop, dan blaas daai fluitjie en wys daai vinger! Dit is hulle werk. Dink net watter gemors dit sou wees as die helfte van die mense rondom jou gedink het hulle werk is om “skeidsregters” te wees. ‘n Mens sou kwalik die spel van die lewe kon speel, want ons sou mekaar uitmekaar ‘geblaas’ het. Ja-nee, ons sou net die hele tyd fout gesoek het.
Die Here waarsku ons om nie te vinnig of te veel te kritiseer nie. Dit is nie hoe Hy wil hê ons moet wees nie. Maar aan die ander kant waarsku Hy ons ook om nie met toe oë deur die lewe te gaan nie. Ons moenie alles maar net kritiekloos aanvaar nie, ook nie ons godsdiens nie. “Wees versigtig vir die suurdeeg…” sê Jesus in 8:15.
Ons ken suurdeeg. Jy sit net ‘n ou klein bietjie in en as jy ‘n rukkie wag, is die suurdeeg dwarsdeur die deeg. So werk invloed ook. ‘n Ou klein gedagtetjie kan so groei dat dit later almal se koppe vol maak. Daarom moet ons oppas vir sulke soort ‘suurdeeg-gedagtes’… ook as dit by die kerk kom. As dit natuurlik ‘n goeie gedagte is, maak dit nie saak nie. Ons moet egter seker maak dat waarmee ons ons koppe volmaak, die regte gedagtes is. Ons moet nie alles sommer net vir soetkoek opeet nie. As dit lyk of dit nie heeltemal is wat God in sy Woord sê nie (selfs al lyk dit net ‘n bietjie anders) moet ons oppas, soos vir daardie verkeerde suurdeeg…
Moenie bang wees om partymaal skeidsregter te speel nie, veral nie as dit by jou lewenswaardes en godsdiens kom nie.
by Mitch Kalp · Published 22/05/2017 · Last modified 17/05/2017
by Mitch Kalp · Published 01/05/2017 · Last modified 25/04/2017